Kino Europa, iz kojeg je Ured za imovinsko-pravne poslove Grada Zagreb lani izbacio zakupnika Zagreb film festival, pod izlikom da je zgradi potrebna hitna renovacija, prošlog je utorka, bez da je renovacija napravljena, predano na korištenje ustanovi Kulturno informativni centar. Objava je vidljiva u Aktima gradonačelnika, a novi korisnici prostor su od Grada dobili besplatno, uz obvezu da podmiruju režije.

“Ustanovi Kulturno informativni centar sa sjedištem u Zagrebu, Preradovićeva 5, dodjeljuje se na korištenje prostor ukupne površine 1.983,13 četvornih metara, za obavljanje registrirane djelatnosti, posebice održavanja tribina te filmskih programa, uključujući i međunarodnu filmsku suradnju te suradnju s renomiranim filmskim festivalima, bez naknade”, piše u zaključku Odluke koju je potpisao gradonačelnik Milan Bandić.

Izostala je obnova

Telegram je pak lani otkrio da od najavljivane obnove kina, koja je bila izlika da se iz njega iseli bivše zakupce, neće biti ništa prije ljeta 2020. godine. Iz Gradskog ureda za imovinsko-pravne poslove i imovinu grada tada su nam odgovorili sljedeće:

“U tijeku je izrada konzervatorske i projektne dokumentacije za obnovu poslovne zgrade u vlasništvu Grada Zagreba (kino Europa), a izrada iste se očekuje u lipnju 2020. S obnovom se može početi tek nakon izrade projekta obnove poslovne zgrade Varšavska 3 nakon čega će biti poznato koliko je sredstava potrebno osigurati za radove obnove predmetne zgrade.”

No očito je da se od toga odustalo te je kino predano novom korisniku. Pitali smo Grad Zagreb kako je sada došlo do tog velikog obrata, a odgovor ćemo objaviti čim nam ga dostave.

Kako smo bili pisali prošle godine, Grad nije htio ni razgovarati s iznimno uspješnim bivšim zakupcima, Zagreb film festivalom, o zajedničkoj obnovi i potencijalnom produživanju ugovora. Uslijedili su veliki prosvjedi, no Milan Bandić nije odustajao. U svim istupima prema javnosti, međutim, nadležni su pokušavali ostaviti dojam ozbiljne zabrinutosti za stanje zgrade, koja je, tvrdili su, zahtijevala hitnu sanaciju da bi se uopće počelo razmišljati o novom zakupcu. A onda je Milan Bandić prije nekoliko dana jednostavno dodijelio zgradu Kina Europa upravi KIC-a.